Temperaturi ridicate în Republica Moldova. În multe zone revin precipitațiile
- Nicolae Comănescu
- 24 martie 2024, 08:12
După o scurtă pauză, preț de o singură zi, cea de sâmbătă, în Republica Moldova revin ploile. Astăzi, 24 martie, vor fi precipitații, sporadice, în majoritatea zonelor țării, după cum au informat meteorologii. Dar, vestea bună este că temperaturile se mențin la un nivel destul de ridicat, apropiat de normalul acestei perioade a anului.
Ploi în majoritatea zonelor din Republica Moldova
Maximele sunt între 11 și 17 grade Celsius, în timp ce minima va ajunge la 6 grade. Cu excepția părții de sud, sunt așteptate ploi, dar Soarele își va face apariția printre nori, în multe momente ale zilei, spun specialiștii meteo.
Cel mai cald va fi la Chișinău, cu o valoare de 17 grade Celsius. La Cahul se vor înregistra 16 grade, la Ștefan-Vodă - 15, la Bălți - 13, iar la Rîbnița și Briceni câte 11 grade.
Azi, în România, în vestul, nord-vestul și centrul țării valorile termice vor fi în scădere față de intervalul anterior, astfel încât se vor situa în jurul celor specifice datei și, mai ales ziua, nebulozitatea va fi în general persistentă și temporar va ploua.
Cum va fi, duminică, în România
În restul teritoriului vremea va deveni deosebit de caldă, iar cerul va fi variabil, cu înnorări și ploi în a doua parte a intervalului. Vor fi mai ales averse, pe alocuri însemnate cantitativ și însoțite de descărcări electrice.
La munte vor fi precipitații mixte. Vântul va avea local și temporar intensificări, cu viteze mai mari în nord, centru și la munte.
Temperaturile maxime se vor încadra în general între 10 și 20 de grade, iar cele minime vor fi cuprinse între -2 și 8 grade. Izolat se va semnala ceață.
Vremea va fi deosebit de caldă pentru această perioadă. Cerul va fi variabil, cu înnorări noaptea, când va crește probabilitatea de ploaie. Vântul va sufla în general moderat.
Temperatura maximă se va situa în jurul valorii de 19 grade, iar cea minimă va fi de 4…6 grade.